Cosatu gekant teen straat wat De Klerk heetFW de Klerk. Foto: FW de Klerk-stigting/Facebook Tony Ehrenreich, sekretaris van Cosatu in die Wes-Kaap, het gesê die stad Kaapstad vergelyk De Klerk met oudpresident Nelson Mandela. “Die realiteit is dat Mandela ŉ bevryder van die mense was sowel as ŉ man wat daarna gestreef het om die nalatenskap van apartheid ongedaan te maak … De Klerk aan die ander kant was ‘n argitek van apartheid en was verantwoordelik vir die uitvoering van ‘n stelsel wat die meerderheid wreed onderdruk het.” Volgens Ehrenreich is De Klerk ŉ “ongeluk van die geskiedenis”, wat toevallig die leier van die Nasionale Party was en gedwing is om met die ANC te onderhandel. Hy het gesê die stad moet daarop fokus om dienslewering te verbeter, eerder as om geld en tyd te mors deur De Klerk en die DA te verhef. Die Kaapse stadsraad het Woensdag bekend gemaak dat Tafelbaairylaan na FW de Klerk-rylaan verander sal word indien die stad se benamingskomitee die voorstel goedkeur. De Klerk het intussen gesê hy is geëerd en diep geraak deur die feit dat Tafelbaairylaan moontlik na hom vernoem gaan word. “Ek wil graag almal – insluitend baie prominente inwoners van Kaapstad – bedank wat hierdie inisiatief ondersteun het. ”